作者：李昴英
词牌/韵律：贺新郎

paragraphs: 过雨璇空湿。
浩秋香、光浮桂菊，晓风吹入。
柳系牙樯应小驻，草草还成胜集。
又追趁、牡车原隰。
照座玉人风骨耸，想胸蟠、蕊阙琳琅笈。
真作者，世难及。
远山云雾工开翕。
共朱阑徙倚，总好锦囊收拾。
老我祗今才思涩，知二争如知十。
戛金缕、檀敲休急。
访古夷犹行八境，忆朝阳、鸣凤台端立。
笔也醉，砚池吸。